Ekki var greint frá fjárhæð bótanna en þó kom fram að bótagreiðslunum yrði dreift yfir nokkur ár . Þá á að deila 30 milljónum dollara með starfsfólki flugfélagsins sem hluti af hagnaðarskiptarfyrirkomulagi flugfélagsins . American Airlines var með 24 MAX flugvélar í flota sínum þegar flugvélarnar voru kyrrsettar í mars og átti að vera með 40 MAX flugvélar um áramótin . Flugfélagið hefur sagst hafa orðið af tekjum upp á 540 milljónir dollara vegna kyrrsetningarinnar á síðasta ári . Boeing íhugar að fara út á fjármálamarkaði að sækja sér aukið lánsfé til að standa undir kostnaði vegna MAX 737 flugvélanna . Flugvélaframleiðandinn hyggst stöðva framleiðslu MAX vélanna í þessum mánuði , þar til betur skýrist hve lengi kyrrsetningin varir . Boeing hefur eyrnamerkt 6,1 milljarð dollara til greiðslu bóta vegna málsins . Southwest Airlines , Aeromexico og Icelandair eru meðal annarra flugfélaga sem hafa náð samkomulagi við Boeing um bætur að hluta vegna kyrrsettninga 737 MAX flugvélanna .